**Vocabule tăioase**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

rătăcesc prin dicționare

ciudate contorsionate aplatizate

de emfaza unora stropită cu verde de paris

sau albastrul de voroneț al patrioților închipuiți

expulzați din pântecul onest al literaturii

unii aruncă foneme la întâmplare

alții se încrâncenează să lupte cu sine

nimic

vai

nimic nu iese din dresajul nopții

luna la fel apare și la fel dispare

biata furnică truditoare se stinge

sub propriile cuvinte

prea grele pentru trupul imaginar de titan

un greiere ipocrit acordează fals strunele

în fața auditoriului subjugat de propria neștiință

cum să schimbi lumea cu urletul unei pisici

leșinate care într-o noapte nebună a minții

s-a crezut leu

sau poet

inovând dicționare cu pretenții moderne

locuțiuni exacerbate ale unei furii viscerale

invadatoare

incomplet regizată

umblu prin dicționare

și la fiecare pas

las

un semn de întrebare

adina v.

25.03.2019